Tanga-a yenna-d fell-as F. Rastier : « Tasnilest taḍrisant deg yiseggasen 1960 -1970, llan semman-as tajerrumt n uḍris; d tanga yesan aḍris d asentel-is yeni d tanga yettarran tamawt ɣer tdukli d tenmeḥla1 i yettawin aḍris ur d-yettbin ara d asemyiger kan n tefyar »2.D anekmar-a ara aɣ-d-yemlen amek ara yili usemres n tutlayt deg uḍris d ummid. akken ad negzu tutlayt-a s tmuɣli ara yeflen akkin i tilist n tefyirt, akken i d-yenna Van Dijk « Imi win yettmeslayen yezmer ad ifares, ad yegzu aṭas n yinawen, tazmert-is ihi ad tili d tazmert taḍrisant. D awezɣi afares d tigzi n yinawen ad ilin bedden ɣef usemlili n tefyar ta ɣer ta »3.